Так атрымалася, што большасць з нас існуе ў бясконцай інфармацыйнай плыні. З кожным днём навінаў робіцца ўсё больш, чытаць іх усё складаней і часам невыносна, да навінаў дадаюцца стужкі Мёбіуса з каментароў. Шквал агрэсіі падобны да шалёнага цягніка, які даўно сышоў з рэек і рухаецца па ўласнай, вядомай толькі машыністу, траекторыі падзення. У выніку частка з нас ратуецца ўцёкамі ў свядомы і абыякавы эскапізм, іншыя незаўважна для сябе мяняюць спосаб мыслення і самаідэнтыфікацыю поглядаў. Нейтральнае асвятленне падзей або рэакцыя на .... (патрэбнае ўставіць і падкрэсліць) перасталі быць правілам. Мова варожасці з ранейшага публіцыстычнага маргіналу па-за законам ператварылася ў норму.